Berliinin poliisin mukaan kaksitoista henkilöä on kuollut ja lähes 50 ihmistä loukkaantunut.

Tätä juttua ei enää päivitetä, lue tuoreimmat käänteet tästä jutusta.

Rekka ajoi joulutorille maanantai-iltana Berliinin keskustassa.

Ainakin 12 ihmistä on kuollut ja lukuisia loukkaantunut.

Poliisi on kertonut tutkivansa, oliko kyse terrori-iskusta.

Rekan kuljettajaksi epäilty on otettu kiinni. Toinen rekassa ollut henkilö on kuollut.

Järkyttävä näky joulutorilla tallentui usean silminnäkijän puhelimeen.

Rekka ajoi väkijoukkoon Berliinin keskustassa sijaitsevan Breitscheidplatzin aukion joulutorilla maanantai-iltana.

Maanantain ja tiistain välisenä yönä hieman ennen kolmea poliisi kertoi 12 ihmisen saaneen surmansa. Poliisin mukaan sairaalassa on lisäksi 48 ihmistä, joista osa on loukkaantunut vakavasti.

Poliisi oli aiemmin kertonut Twitterissä ainakin yhdeksän ihmisen kuolleen, joten uhrien määrä on yön kuluessa noussut kolmella.

Poliisi kertoi tutkivansa tapausta paikan päällä.

- Loukkaantuneita on ainakin 50... osa vakavasti (loukkaantuneita). Osa on kuollut, poliisin tiedottaja sanoi uutistoimisto AFP:lle.

Rekan kuskiksi epäilty henkilö on otettu kiinni aukion lähistöllä. Poliisi kertoi Twitterissä selvittävänsä parhaillaan, onko henkilö rekan kuljettaja. Toinen rekassa ollut epäilty kuoli tapahtumapaikalle.

- Mies, joka ilmeisesti ajoi rekkaa, on otettu kiinni, poliisin tiedottaja sanoi AFP:lle.

- Ajoneuvon kyydissä ollut henkilö on kuollut.

Poliisi on vahvistanut, että rekasta kuolleena löytynyt henkilö oli Puolan kansalainen. Sen sijaan kiinniotetusta henkilöstä poliisi ei ole vielä toistaiseksi kertonut mitään.

Virkavallan mukaan tapahtumien taustat ovat vielä hämärän peitossa, ja niitä selvitetään parhaillaan. Muun muassa BBC kertoi aiemmin epäilevänsä, että kyseessä oli tahallinen hyökkäys.

- Tutkimme, onko kyse terrorihyökkäyksestä. Emme vielä tiedä, mitä tämän takana on, sanoi poliisin tiedottaja AFP:n mukaan.

Myös Berliinin osavaltion sisäministeri sanoi uutistoimisto Reutersin mukaan, että joulutorin tapahtumia vasta tutkitaan. Hänen mukaansa on vielä liian aikaista sanoa, oliko kyseessä onnettomuus vai hyökkäys.

Saksan sisäministeri Thomas de Maiziere on sanonut, ettei hän halua vielä käyttää Berliinin tapahtumista sanaa isku. Hänen mukaansa moni asia kuitenkin viittaa siihen, että kyseessä olisi tahallinen isku.

Poliisi pyytää paikallisia auttamaan virkavallan työtä pysymällä kotona ja olemalla levittämättä huhuja. Poliisi pyytää myös välttämään tapahtumapaikkaa.

Poliisin mukaan tällä hetkellä ei kuitenkaan ole viitteitä muista " vaarallisista tilanteista " .

EPA/AOP

AP

Taustat hämärän peitossa

Saksalaislehti Weltin saamien tietojen mukaan virkavalta olisi saanut jo aiemmin viitteitä siitä Berliinin joulumarkkinoille mahdollisesti suunnitellusta iskusta.

Uutistoimisto Reutersin mukaan epäilty isku tapahtui joulutorilla aivan kaupungin keskustassa lähellä kuuluisaa Kurfürstendammin ostoskatua. Tapahtumapaikka sijaitsee lähellä Keisari Vilhelmin muistokirkkoa.

Ranskan Nizzassa mies ajoi rekalla väkijoukkoon heinäkuussa, jolloin 85 ihmistä kuoli ja 300 loukkaantui. Äärijärjestö Isis otti iskun nimiinsä, mutta syyttäjän mukaan hyökkääjän ja äärijärjestön yhteyttä ei ole kuitenkaan ole voitu vahvistaa aukottomasti.

Olitko paikalla? Ota yhteyttä il.toimitus@iltalehti.fi.

AP

AP

AFP:n mukaan loukkaantuneita on kymmeniä. LEHTIKUVA